 NA SAM KIPLAGAT AFISI ya Kamishna wa Kulinda Data imeelekea kortini kuomba amri kwamba data iliyokusanywa na kampuni ya Worldcoin ilindwe. Huku ikitaka kesi hiyo ishughulikiwe kwa dharura, afisi hiyo inataka Mahakama Kuu iamuru kwamba data zilizokusanywa kutoka kwa Wakenya ihifadhiwe vizuri, kusubiri kukamilishwa kwa uchunguzi unaendelea kubaini uhalali wa shughuli hiyo. Afisi hiyo imeishtaki kampuni ya Worldcoin, ambayo imesajiliwa kwa jina ‘Tools for Humanity Corporation, pamoja na kampuni za Tools for Humanity GmbH na Sense Marketing Ltd. Bw Oscar Otieno, ambaye ni naibu kamishna wa data anayesimamia kitengo cha kupokea malalamishi na uchunguzi, anasema katika hatikiapo kwamba ukaguzi wa mradi huo wa Worldcoin nchini ulionyesha kuwa uchanganuzi wa data za kibinafsi haufuati misingi ya ulinzi wa data iliyonakiliwa katika sehemu ya 25 ya Sheria kuhusu Ulinzi wa Data. “Kwamba mahakama itoe amri kwa washtakiwa na maajenti wao, wawakilishi na wafanyakazi kuhusu uhifadhi wa data zote na data muhimu kutoka kwa Wakenya na wakazi wa Kenya kuhusu shughuli za mradi huo kuanzia Aprili 19, hadi Agosti 8, 2023,” Bw Otieno akasema kwenye hatikiapo iliyowasilishwa kortini jana, kwa niaba ya bosi wake Kamishna wa Uhifadhi wa Data, Bi Emmaculate Kassait. Kamishna wa Uhifadhi wa Data ameelezea hofu kuwa maajenti wa kampuni ya Worldcoin wanahifadhi data za Wakenya katika mitambo yao ambako zinaweza kupotea, kubadilishwa, kufutwa, kuhakiksha na kushughulikiwa kwa njia inayokiuka sheria. Worldcoin inasema katika tovuti yake kuwa mradi huo unalenga kubaini kiwango ambacho watu wanaelewa mabadiliko katika uchumi wa ulimwengu, pia kuzingatia nchi au asili zao. Mradi huo unalenga kuwa mkubwa zaidi wa kuwatambua watu na shughuli zao za kifedha mwa manufaa ya kila mtu, kampuni hiyo inayotumia mfumo wa kisasa wa sarafu maarufu kama crypocurrency ikasema kwenye tovuti yake. “Ili kuendesha uchanguzi wa kina na mzuri kuhusu mradi wa Worldcoin, afisi ya kamishna wa uhifadhi wa data kubaini hali na usalama wa data zilizokuanywa kutoka kwa Wakenya. Hii itatuelekeza katika uchunguzi wetu,” Bw Otieno akaongeza. Bw Otieno alisema licha ya kuamriwa isitishe ukusanyaji wa data, Worldcoin ilikaidi amri hiyo hadi Waziri wa Usalama wa Ndani Kithure Kindiki alipoingilia kati. Profesa Kindiki alisema shughuli hiyo itasalia kusimamishwa hadi serikali itakapopata hakikisho kuhusu usalama na uadilifu wa data hizo, hususan kuhusiana na shughuli za kifedha za Worldcoin. “Serikali imesimamisha mara moja shughuli za Worldcoin na asasi nyingine yoyote ambayo huenda inakusanya data kutoka kwa Wakenya hadi pale asasi za umma zitathibitisha kuwa hamna hatari yoyote katika shughuli kama hizo,” ikasema taarifa iliyotolewa na Waziri Kindiki.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  